Det har tilsyneladende været en utrolig svær opgave at få designet nye uniformer til DSB's togførere- og kontrollører. I hvert fald har det taget syv år og kostet over fem millioner

1,1 million til modeshow, designkonkurrence og præmier.

Det er blot en af posterne på DSB's millionregning til design af nye uniformer, som togførere- og kontrollører skal bære. Det viser en aktindsigt, som Radio 24/7 har fået, og som Ekstra Bladet efterfølgende er kommet i besiddelse af.

Projekt 'ny uniform i DSB' blev sat i gang i 2010 og er syv år senere stadig i gang.

Prisskilt indtil videre: 5,3 millioner kroner.

Nu er man dog kommet så langt, at man har fået syet 70 prøvesæt, som medarbejderne netop er blevet færdige med at teste. Og selvom det er vigtigt at sikre, at medarbejderne føler sig godt tilpas i deres uniformer, så lader det til at have været et meget dyrt projekt, lyder det fra, Per Nikolaj Bukh, professor i økonomistyring ved Aalborg Universitet.

- Nu ved jeg jo ikke præcis, hvad det kræver at udvikle tøj, men jeg synes, det har taget utrolig lang tid, og at det lyder som et meget højt beløb. I modebranchen kan man jo udkomme med en ny tøjkollektion flere gange om året, så at det skal tage over syv år for DSB lyder af meget, siger Per Nikolaj Bukh.

Nok langt dyrere

Og som om det ikke lød dyrt nok i forvejen, så har det sandsynligvis reelt set kostet langt mere, fortæller Per Nikolaj Bukh.

- De 5,3 millioner er kun de eksterne omkostninger. Dermed har man ikke medregnet løn til de medarbejdere og andre interne omkostninger til projektet. Da projektet er løbet over så mange år, må man gå ud fra, at der har været mange medarbejdere involveret.

- Var de blevet hurtigere færdige, kunne disse medarbejdere have lavet noget andet. Det er ikke usædvanligt, at de interne omkostninger løber op i ligeså meget som de eksterne omkostninger. Det er naturligvis ikke muligt for mig at sige noget om i dette tilfælde, men man må gå ud fra, at det drejer sig om et anseeligt beløb, siger han.

Kompliceret proces

Hos firmaet Bacher Work Wear, der bl.a. udvikler og producerer uniformer til flyselskaber og bankansatte, har man dog lidt større forståelse for, at uniformerne har været så lang tid undervejs.

- Når vi taler uniformer, så er det virkelig noget, der står medarbejderne nært, og som alle har en mening om. Vil man inddrage dem i processen, kan det derfor godt tage lang tid at få designet og udviklet. Men jeg må indrømme, at det lyder som meget lang tid, og personligt har jeg aldrig været involveret i en så lang proces, siger Peter Vallentin, direktør i Bacher Work Wear.

Firmaet stod for nylig selv i en situation, hvor der skulle leveres et stort antal uniformer til et europæisk flyselskab.

- De (flyselskabet, red.) kom med en fast skitse til, hvordan uniformerne skulle se ud, og hvilken kvalitet, de ønskede. Og så var det blot op til os at fremstille det. Alligevel tog det et år, før uniformerne var klar, fordi det tog lang tid bare at finde de rigtige materialer og få det testet, siger Peter Vallentin.

Det drejer sig om cirka 3.500 DSB-ansatte, der skal have nye uniformer.